Diari Oficial de la Generalitat Valenciana


Sumari del DOGV 4927, del 19-01-2005 (2005/420)

DECRET 5/2005, de 14 de gener, del Consell de la Generalitat, pel qual es crea la Comissió Interdepartamental per al Desenrotllament de la Societat Tecnològica i del Coneixement (CIDESTEC).
---------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2005/01/14/5/dof/vci/html**

### Dades del document

Número de DOGV
:   4927

Data del DOGV
:   19-01-2005

Secció del DOGV
:   I. DISPOSICIONS GENERALS

Número del document
:   2005/420


Data del document
:   14-01-2005

Organisme emissor
:   Conselleria d'Infraestructures i Transport

Tipus de document
:   Decret

Descriptors 

:   * legislació
    * reglament intern
    * tecnologia de la informació
    * organització administrativa

DECRET 5/2005, de 14 de gener, del Consell de la Generalitat, pel qual es crea la Comissió Interdepartamental per al Desenrotllament de la Societat Tecnològica i del Coneixement (CIDESTEC). [2005/420]
  
El Consell de la Generalitat ha elaborat la iniciativa estratègica Avantic perquè la Comunitat Valenciana avance cap a la Societat Tecnològica i del Coneixement, consolide el seu posicionament avantguardista i prescriptor en l'àmbit europeu, i garantisca una major competitivitat, desenrotllament sostenible, qualitat de vida i cohesió social propis d'una societat avançada.
  
Avantic presenta un escenari temporal 2004'2010 que inclou les iniciatives del Consell de la Generalitat per a arribar a la Societat Tecnològica i del Coneixement.
  
En matèria de Tecnologies de la Informació i Societat del Coneixement, s'ha desplegat el Pla Estratègic per a la Consolidació de la Societat Tecnològica i del Coneixement a la Comunitat Valenciana (PETIC), inclòs en Avantic, que pretén concitar la col'laboració tant de la societat civil i empresarial com dels diversos departaments i ens de l'administració autonòmica, i de la resta de les administracions i institucions de la Comunitat Valenciana, per a definir el marc d'actuacions, així com el seu desenrotllament posterior, i la implementació i el control de les realitzacions per a arribar a l'objectiu de la Societat Tecnològica i del coneixement.
  
El Consell de la Generalitat es constituïx en catalitzador d'este procés de transformació social, i s'entén per tal l'impulsor, l'aglutinador i el canalizador de les distintes forces que es troben en la nostra societat i que poden coadjuvar a la consecució dels objectius principals de la Societat Tecnològica i del Coneixement: el desplegament de la tecnologia i el coneixement en la societat civil, la competitivitat i l'estratègia empresarial i el canvi organitzacional i cultural de les administracions valencianes.
  
La norma que s'aprova suposa, a més, la concreció i el desplegament de l'article 23 del Decret 182/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport, en el qual s'atribuïx a la Secretaria Autonòmica de Telecomunicacions i Societat de la Informació, entre d'altres, la planificació, la direcció, l'impuls i el desplegament de les polítiques del Consell de la Generalitat en matèria d'incorporació de la Comunitat Valenciana a la Societat de la Informació i del Coneixement, així com de la promoció de la investigació relacionada amb el dit àmbit competencial. I en especial, la promoció de la Societat de la Informació i del Coneixement i el desplegament de les modernes tecnologies de la informació i la comunicació a la Comunitat Valenciana; la planificació estratègica i l'impuls d'estructures i sistemes avançats multiplataforma d'atenció al ciutadà sobre la base de la incorporació i la utilització de les modernes tecnologies de la informació i la comunicació i de la moderna gestió del coneixement; l'impuls i la consolidació de la teleadministració en les administracions públiques de la Comunitat Valenciana i les polítiques de coordinació dels sistemes d'informació de la Generalitat. Així mateix, les relacions amb el sector de les tecnologies de la informació i la comunicació, per a impulsar el progrés, la innovació i la investigació tecnològica a la Comunitat Valenciana.
  
La creació d'esta Comissió Interdepartamental per al Desenrotllament de la Societat Tecnològica i del Coneixement (CIDESTEC) obeïx a la necessitat de disposar de diferents departaments de l'administració autonòmica, i dels seus ens, per a l'impuls, la coordinació i l'assessorament en la consolidació del procés per a arribar a la Societat Tecnològica i del Coneixement a la Comunitat Valenciana.
  
Esta Comissió no implicarà increment addicional de la despesa pública de la Generalitat.
  
Per això, fent ús de les facultats atribuïdes pels articles 31 i 69 de la Llei de Govern Valencià, a proposta del conseller d'Infraestructures i Transport i previa deliberació del Consell de la Generalitat, en la reunió del dia 14 de gener de 2005,
  
DECRETE
  
Article 1. Objecte
  
El present decret té com a objecte la creació, la regulació de la composició, l'organització i les funcions, de la Comissió Interdepartamental per al Desenrotllament de la Societat Tecnològica i del Coneixement (CIDESTEC), que coordinarà les accions que corresponguen d'acord amb la política de la Generalitat per a la consolidació de la Societat Tecnològica i del Coneixement a la Comunitat Valenciana i del seu instrument operatiu, el Pla Estratègic per a la Consolidació de la Societat Tecnològica i del Coneixement a la Comunitat Valenciana (PETIC).
  
Article 2. Creació, adscripció i naturalesa de la Comissió
  
1. Es crea la Comissió Interdepartamental per al Desenrotllament de la Societat Tecnològica i del Coneixement, en avant CIDESTEC, adscrita a la Conselleria d'Infra-estructures i Transport de la Generalitat, o al departament que en cada moment tinga atribuïdes les competències en la matèria, amb les funcions, les competències, la composició i el funcionament que regula el present decret.
  
2. CIDESTEC és un òrgan col'legiat de l'administració de la Generalitat de caràcter impulsor, coordinador, deliberant i assessor respecte de les matèries i funcions que expressament se li assignen en este decret i en la resta de normativa que resulte d'aplicació.
  
Article 3. Competències i funcions de la Comissió
  
1. CIDESTEC és un òrgan col'legiat de la Generalitat al qual correspon l'impuls i la coordinació de la política del Consell de la Generalitat per a la consolidació de la Societat Tecnològica i del Coneixement a la Comunitat Valenciana.
  
2. Correspon a CIDESTEC:
  
a) Ser informada preceptivament de les diferents accions que es duguen a terme per l'administració de la Generalitat en la societat civil, en les empreses i en l'administració per a avançar en la consecució de la Societat Tecnològica i del Coneixement a través de la implantació de les Tecnologies de la Informació i de la Comunicació (TIC) previstes en Avantic.
  
b) Avaluar de forma periòdica el nivell d'implantació i el desplegament de la política de la Generalitat en matèria d'implantació i el desenrotllament de les TIC.
  
c) Realitzar el seguiment i la coordinació de les accions sobre infraestructures i servicis corporatius en matèria de Societat Tecnològica i del Coneixement, previstes en Avantic.
  
d) Impulsar en l'interior de cada departament de l'administració autonòmica i dels seus ens públics les polítiques i les actuacions per a implementar els programes i objectius previstos en PETIC en els ciutadans, les pime i les administracions de la Comunitat Valenciana.
  
e) Promoure l'intercanvi d'experiències entre departaments, organismes i entitats.
  
f) Qualssevol altres competències i funcions relacionades amb l'àmbit de la seua competència o que li siguen atribuïdes per la normativa vigent o per la que en el futur es dicte, així com les que li encomane el Consell de la Generalitat per mandat específic o disposició de caràcter general, i les que li deleguen els òrgans amb competència en la matèria.
  
Article 4. Composició de la Comissió
  
1. CIDESTEC estarà composta pels membres següents:
  
a) Presidència: el conseller d'Infraestructures i Transport o l'òrgan que en cada moment tinga atribuïdes les competències corresponents.
  
b) Vicepresidència: la secretària autonòmica de Telecomunicacions i Societat de la Informació o l'òrgan que en cada moment tinga atribuïdes les competències corresponents.
  
c) Vocals: per raó de les seues competències, estretament relacionades amb les Tecnologies de la Informació i la Societat del Coneixement, actualment exercides pel sots-secretari de la Presidència de la Generalitat i de cada una de les conselleries, com a màxim òrgan directiu d'estes, o pel director general que tinga les mencionades competències.
  
d) Secretari: el titular amb rang de director general que en cada moment tinga atribuïdes les competències de Tecnologies de la Informació i Societat del Coneixement dins de la Secretaria Autonòmica de Telecomunicacions i Societat de la Informació.
  
2. La Comissió disposarà d'una Secretaria Administrativa, que serà exercida per l'Àrea del Gabinet de Coordinació Interdepartamental, de la Direcció General de Relacions amb les Corts i Secretariat del Govern, segons el que disposa l'article 22 del Decret 180/2004, d'1 d'octubre, del Consell de la Generalitat, pel qual s'aprovà el Reglament Orgànic i Funcional de la Presidència de la Generalitat.
  
3. La Comissió podrà acordar, quan els assumptes a debat ho facen necessari o convenient, l'assistència de funcionaris, tècnics o especialistes en la matèria que es tracte, a l'efecte que la informen i assessoren. Estes persones tindran veu però no vot. Per a la realització de les sessions i l'adopció dels seus acords, la Comissió podrà demanar igualment informes o dictàmens tècnics d'altres comissions i òrgans.
  
Article 5. Funcionament de la Comissió
  
1. La constitució, la convocatòria, el règim de les sessions i d'adopció d'acords, i, en general el funcionament de CIDESTEC, s'ajustarà al que establixen els articles 22 a 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. CIDESTEC, sense perjuí del que disposa el paràgraf anterior, podrà aprovar normes pròpies de funcionament o de règim intern per al millor exercici de les seues atribucions.
  
DISPOSICIONS FINALS
  
Primera. Desenrotllament normatiu
  
Queda facultat el conseller d'Infraestructures i Transport, o l'òrgan que en cada moment tinga atribuïdes les competències corresponents, per a dictar les disposicions necessàries per al compliment i el desplegament d'este decret.
  
Segon. Entrada en vigor
  
El present decret entrarà en vigor l'endemà de la publicació en el Diari Oficial de la Generalitat Valenciana.
  
València, 14 de gener de 2005
  
El president de la Generalitat,
  
FRANCISCO CAMPS ORTIZ
  
El conseller d'Infraestructures i Transport,
  
JOSÉ RAMÓN GARCÍA ANTÓN


Còpia Permalink ELI